Poštovani **Predsjedniče Opštine Berane –gospodine Premoviću,**

Poštovani **Sekretaru za opštu upravu** **Opštine Berane –gospodine Rakoviću,**

Poštovani **Direktore Opšte bolnice Berane - doktore Magdeliniću,**

Poštovana **Direktorice Doma zdravlja Berane –gospođo Janković,**

Poštovani **Direktore Doma učenika i studenata Berane - gospodine Kikoviću,** Poštovani **Upravniče za smještaj Doma učenika i studenata** **- gospodine Bismiljak**, koleginice i kolege, stručni saradnici, dragi diplomci, poštovani gosti,

Predstavlja mi izuzetno zadovoljstvo da vas pozdravim u svoje ime, kao rukovodioca studijskog programa Visoka Medicinska škola, kao i u ime dekana Medicinskog fakulteta profesora doktora Miodraga Boba Radunovića, ostalih članova dekanskog kolegijuma, studenata i članova Vijeća Medicinskog fakulteta, i zahvalim što ste vašim prisustvom ovaj dan diplomiranim studentima Visoke Medicinske škole, učinili posebnim.

Iduće godine je značajan jubilej, dvadeset godina kako je realizovana ideja o Visokoj Medicinskoj Školi u Beranama, zahvaljujući entuzijazmu i upornosti ljudi ovog kraja. Od osnivanja do danas upisano je 1585 studenata i to: 1285 studenata na Osnovnim primijenjenim studijama, 240 studenata na Specijalističkim primijenjenim studijama Zdravstvena njega i 60 studenata na Master primijenjenim studijama Zdravstvena njega.

Na Visokoj medicinskoj školi u Beranama ukupno je diplomiralo 856 studenata i to: 635 studenata na osnovnim primijenjenim studijama, 219 studenata na specijalističkim primijenjenim studijama Zdravstvena njega i 2 studenta na master primijenjenim studijama Zdravstvena njega.

Dobar rad u Visokoj medicinskoj školi je prepoznat i u regionu, pa smo dobili i prihvatili ko-izdavaštvo u međunarodnom časopisu „Annals of nursing“, časopisu medicinskih sestara, gdje će brzo biti objavljeni naučni radovi diplomiranih studenata Master studija VMŠ. To će nam pomoći u našoj želji da prerastemo iz primijenjenog u akademski program Medicinskog fakulteta, što je kvalitet više u obrazovanju.

Dragi diplomci,

Danas je najljepši dan u životu svakog akademca, kada nakon višegodišnjeg učenja i mnogobrojnih odricanja sa diplomom krećete u novi život i nove životne izazove.

Vaša trogodišnja posvećenost i istrajnost uz sticanje znanja zaslužuju zahvalnost i poštovanje.

Humanost, empatija i cjeloživotno učenje su najljepše osobine vašeg poziva, koji omogućava da oni koji dolaze kod vas odlaze zdraviji i sretniji ljudi.

Morate razumjeti i nositi se sa ljudskim patnjama, hitnim stanjima, zdravstvenim problemima i etičkim nedoumicama.

Medicina i humanost čine čovjeka vrijednim življenja kroz prevenciju i terapiju zdravstvenih problema, gdje vi vašim radom i odnosom prema bolesniku vraćate dostojanstvo i kvalitet životu.

Kliničke vještine stekli ste i u Domu Zdravlja i Opštoj bolnici Berane, a tamo ste imali uvijek otvorena srca zaposlenih, razumijevanje menadžmenta tih ustanova, vrsne saradnike i profesore u transferu znanja.

Svim diplomiranim koleginicama i kolegama želim uspjeh u budućem radu.

Budite ponosni na profesiju, na ustanovu u kojoj ste sticali i stičete znanja.

Visoka Medicinska škola je vaša kuća i vrata su za vas uvijek otvorena.

Dragi prijatelji, koleginice i kolege, koristim priliku da vam čestitam Novogodišnje i Božićne praznike, poželim ličnu i porodičnu sreću i profesionalni prosperitet.